ਅੱਜ-ਕੱਲ੍ਹ ਵਿਦਿਆ ਬਾਲਨ ਦੀ ਬਾਲੀਵੁੱਡ ’ਚ ਪੂਰੀ ਚੜ੍ਹਤ ਹੈ। ਉਸ ਦੀ ਫ਼ਿਲਮ ‘ਦਿ ਡਰਟੀ ਪਿਕਚਰ’ ਨੇ ਕੌਮੀ ਐਵਾਰਡ ਹਾਸਲ ਕੀਤਾ ਹੈ ਅਤੇ ਉਸ ਦੀ ਫ਼ਿਲਮ ‘ਕਹਾਣੀ’ ਨੂੰ ਵੀ ਦਰਸ਼ਕਾਂ ਵੱਲੋਂ ਭਰਵਾਂ ਹੁੰਗਾਰਾ ਮਿਲ ਰਿਹਾ ਹੈ। ‘ਪਰਿਨੀਤਾ’ ਰਾਹੀਂ ਆਪਣੇ ਫ਼ਿਲਮੀ ਸਫ਼ਰ ਦੀ ਸ਼ੁਰੂਆਤ ਕਰਨ ਵਾਲੀ ਵਿਦਿਆ ਬਾਲਨ ਖ਼ੁਸ਼ ਹੈ ਕਿ ਉਸ ਨੂੰ ਔਰਤ ਦੀਆਂ ਕੇਂਦਰੀ ਭੂਮਿਕਾਵਾਂ ਵਾਲੇ ਰੋਲ ਮਿਲ ਰਹੇ ਹਨ। ਉਸ ਮੁਤਾਬਕ ਬਾਲੀਵੁੱਡ ਵਿੱਚ ਪਹਿਲਾਂ ਔਰਤਾਂ ਨੂੰ ਇਹ ਸਥਾਨ ਹਾਸਲ ਨਹੀਂ ਸੀ। ਮੈਂ ਖੁਸ਼ਕਿਸਮਤ ਹਾਂ ਕਿ ‘ਦਿ ਡਰਟੀ ਪਿਕਚਰ’, ‘ਨੋ ਵਨ ਕਿਲਡ ਜੈਸਿਕਾ’ ਅਤੇ ਹੁਣ ‘ਕਹਾਣੀ’ ਵਰਗੀਆਂ ਫ਼ਿਲਮਾਂ ਮੈਨੂੰ ਮਿਲੀਆਂ। ਦੇਰ ਨਾਲ ਹੀ ਸਹੀ, ਸਾਡੀ ਫ਼ਿਲਮ ਸਨਅਤ ’ਚ ਵੀ ਔਰਤ ਦੀ ਕੇਂਦਰੀ ਭੂਮਿਕਾ ਵਾਲੀਆਂ ਫ਼ਿਲਮਾਂ ਦਾ ਰੁਝਾਨ ਸ਼ੁਰੂ ਹੋਇਆ ਹੈ।
ਵਿਦਿਆ ਕਹਿੰਦੀ ਹੈ,‘‘ਮੈਨੂੰ ਜਿਹੋ-ਜਿਹੀਆਂ ਭੂਮਿਕਾਵਾਂ ਮਿਲੀਆਂ, ਉਨ੍ਹਾਂ ’ਚ ਕਈ ਤਰ੍ਹਾਂ ਦੇ ਅਜਿਹੇ ਦ੍ਰਿਸ਼ ਸਨ, ਜੋ ਮੈਂ ਕੀਤੇ ਇਹ ਆਸਾਨ ਨਹੀਂ ਸੀ ਪਰ ਮੈਂ ਆਪਣੇ-ਆਪ ਨੂੰ ਤਿਆਰ ਕੀਤਾ। ਅੱਜ ਦੀ ਔਰਤ ਪੁਰਾਣੀਆਂ ਬੰਦਿਸ਼ਾਂ ’ਚੋਂ ਆਜ਼ਾਦ ਹੋ ਚੁੱਕੀ ਹੈ। ਮੈਂ ਫ਼ਿਲਮ ’ਚ ਕੀਤੇ ਬੋਲਡ ਦ੍ਰਿਸ਼ਾਂ ਨੂੰ ਆਪਣੇ ਤਰੀਕੇ ਨਾਲ ਲਿਆ ਤੇ ਆਪਣੀ ਕਿਰਦਾਰ ਨੂੰ ਮਾਣਿਆ ਤੇ ਉਸ ਨਾਲ ਨਿਆਂ ਕੀਤਾ।’’
ਐਨਾ ਹੀ ਨਹੀਂ ਵਿਦਿਆ ਬਾਲਨ ਦਾ ਇੱਕ ਹੋਰ ਸ਼ੌਕ ਹੈ ਫੋਟੋਆਂ ਖਿਚਵਾਉਣ ਦਾ। ਉਸ ਦਾ ਕਹਿਣਾ ਹੈ ਕਿ ਫੋਟੋ ਸ਼ੂਟ ਰਾਹੀਂ ਤੁਸੀਂ ਆਪਣੀ ਦਿੱਖ ਸਬੰਧੀ ਤਜਰਬਾ ਕਰ ਸਕਦੇ ਹੋ। ਮੈਂ ਪਿੱਛੇ ਜਿਹੇ ਵੱਖ-ਵੱਖ ਭਾਰਤੀ ਪਹਿਰਾਵੇ ’ਚ ਫੋਟੋਆਂ ਖਿਚਵਾਈਆਂ।
ਇੱਕ ਹੋਰ ਗੱਲ ਜੋ ਵਿਦਿਆ ਕਹਿੰਦੀ ਹੈ ਕਿ ਉਸ ਨੂੰ ਨਹੀਂ ਪਤਾ ਐਕਸ਼ਨ ਕੀ ਹੁੰਦਾ ਹੈ? ਉਹ ਸਭ ਕੁਝ ਆਪਣੇ ਮੁਤਾਬਕ ਕਰਦੀ ਹੈ ਤੇ ਕਿਰਦਾਰ ਵਿੱਚ ਵਹਿ ਜਾਂਦੀ ਹੈ।
ਵਿਦਿਆ ਬਾਲਨ ਨੇ ਮਰਾਠੀ ਫ਼ਿਲਮ  ਕਰਨ ਦੀ ਇੱਛਾ ਜ਼ਾਹਰ ਕੀਤੀ ਹੈ ਤੇ ਇਸ ਸਬੰਧ ਵਿੱਚ ਮਹੇਸ਼ ਮਾਂਜਰੇਕਰ ਨਾਲ ਗੱਲਬਾਤ ਚੱਲ ਰਹੀ ਹੈ।
ਸ਼ਾਇਦ ਇਹੀ ਸਾਰੀਆਂ ਗੱਲਾਂ ਹਨ ਜਿਨ੍ਹਾਂ ਨੇ ਆਮਿਰ ਖ਼ਾਨ ਵਰਗੇ ਮਿਸਟਰ ਪ੍ਰਫੈਕਟ ਨੂੰ ਵੀ ਪ੍ਰਭਾਵਤ ਕਰ ਦਿੱਤਾ ਹੈ ਤੇ ਉਹ ਵਿਦਿਆ ਨਾਲ ਕੰਮ ਕਰਨ ਲਈ ਉਤਾਵਲੇ ਹਨ। ਆਮਿਰ,  ਵਿਦਿਆ ਦੀ ਤਾਰੀਫ਼ ਕਰਦੇ ਕਹਿੰਦੇ ਹਨ ਉਹ ਪ੍ਰਤਿਭਾਸ਼ਾਲੀ ਤੇ ਵਿਲੱਖਣ ਅਦਾਕਾਰਾ ਹੈ। ਮੈਂ ਉਸ ਨਾਲ ਕੰਮ ਕਰਨਾ ਚਾਹੁੰਦਾ ਹਾਂ। ਆਮਿਰ ਨੇ ਕਿਹਾ ਕਿ ਮੈਂ ‘ਕਹਾਣੀ’ ਨਹੀਂ ਦੇਖੀ ਪਰ ਲੋਕਾਂ ਕੋਲੋਂ ਉਸ ਦੀ ਬਹੁਤ ਪ੍ਰਸ਼ੰਸਾ ਸੁਣੀ ਹੈ। ਆਖ਼ਰ ਆਮਿਰ ਨੇ ਦਿਖਾ ਹੀ ਦਿੱਤਾ ਕਿ ਉਹ ਹਰ ਖੇਤਰ ਮਾਹਿਰ ਹਨ।
ਐਨੀ ਪ੍ਰਸ਼ੰਸਾ ਸੁਣਨ ਤੋਂ ਬਾਅਦ  ਵਿਦਿਆ ਦੇ ਪੈਰ ਧਰਤੀ ’ਤੇ ਨਹੀਂ ਲੱਗ ਰਹੇ। ਲੋਕ ਤਾਂ ਉਸ ਦੀ ਤੇ ਰੇਖਾ ਦੀ ਤੁਲਨਾ ਕਰ ਰਹੇ ਹਨ ਕਿ ਦੋਵਾਂ ਵਿੱਚ ਪਹਿਰਾਵੇ ਤੇ ਕਾਫ਼ੀ ਗੱਲਾਂ ’ਚ ਸਾਮਾਨਤਾਵਾਂ ਹਨ।
ਇੱਕ ਹੋਰ ਗੱਲ ਜੋ ਚਰਚਾ ਦਾ ਵਿਸ਼ਾ ਹੈ ਕਿ ਲੇਖਕ-ਨਿਰਦੇਸ਼ਕ ਰੀਮਾ ਕਾਗਤੀ ਨੇ ‘ਤਲਾਸ਼’ ਤੇ ‘ਕਹਾਣੀ’ ਦੇ ਵਿਸ਼ੇ ’ਚ ਸਮਾਨਤਾਵਾਂ ਹੋਣ ਕਾਰਨ ਤਲਾਸ਼ ਨੂੰ ਨਵੰਬਰ ’ਚ ਰਿਲੀਜ਼ ਕਰਨ ਦਾ ਫ਼ੈਸਲਾ ਲਿਆ ਹੈ। ਹੋ ਸਕਦਾ ਹੈ ਕਿ ਸੱਚ ਹੋਵੇ ਪਰ ਰੀਮਾ ਨੇ ਇਸ ਨੂੰ ਮੁੱਢ ਤੋਂ ਨਕਾਰਿਆ ਹੈ। ਉਸ ਦਾ ਕਹਿਣਾ ਹੈ ਕਿ ਇਨ੍ਹਾਂ ਅਫ਼ਵਾਹਾਂ ਦਾ ਜਵਾਬ ਤਾਂ ‘ਤਲਾਸ਼’ ਦੇ ਰਿਲੀਜ਼ ਹੋਣ ਤੋਂ ਬਾਅਦ ਹੀ ਮਿਲੇਗਾ। ਫ਼ਿਲਮ ‘ਤਲਾਸ਼’ ਆਮਿਰ ਖ਼ਾਨ, ਫਰਹਾਨ ਅਖ਼ਤਰ ਤੇ ਰਿਤੇਸ਼ ਸਿਧਵਾਨੀ ਦੇ ਸਾਂਝੇ ਉੱਦਮ ਦਾ ਸਿੱਟਾ ਹੈ ਤੇ ਇਹ ਪਿਛਲੇ ਦੋ ਸਾਲਾਂ ਤੋਂ ਚਰਚਾ ਵਿੱਚ ਹੈ।
ਕੁਝ ਵੀ ਹੋਵੇ, ਹੁਣ ਆਮਿਰ ਵੀ ਵਿਦਿਆ ਦੇ ਪ੍ਰਸੰਸਕਾਂ ’ਚ ਸ਼ਾਮਲ ਹੋ ਚੁੱਕੇ ਹਨ ਤੇ ਆਮਿਰ ਐਵੇਂ ਕਿਸੇ ਦੀ ਤਾਰੀਫ਼ ਨਹੀਂ ਕਰਦੇ।

ਪ੍ਰਸ਼ਨਃ  ਵਿਦਿਆ ਬਾਲਨ ਦੀ ਪਹਿਲੀ ਫ਼ਿਲਮ ਕਿਹੜੀ ਹੈ? 


ਉੱਤਰਃ ‘ਪਰਿਨੀਤਾ’।